

Budapest Főváros XX. kerület

PesterzsébetI POLGÁRMESTERI HIVATAL

**VÁROSGAZDÁLKODÁSI OSZTÁLY**

1201 Budapest, Kossuth Lajos tér 1.

Tel.: 283-0646

www.pesterzsebet.hu

**Tárgy:** Javaslat a Budapest XX. Kossuth Lajos u. 146. szám (hrsz.: 174090) alatti helyiség értékesítésére.

**Tisztelt Gazdasági Bizottság!**

X. X. 2018. március 23. napján a Budapest XX. Kossuth Lajos u. 146. szám alatti ingatlanra vételi szándékot jelentett be. Az ingatlant a korábbiakban Pesterzsébet Önkormányzatának Humán Szolgáltatások Intézménye használta, de azt a használó 2017. április 11-én az Önkormányzat birtokába visszaadta. Az ingatlan azóta üresen áll.

Az ingatlan 131,4 m2 alapterületű felépítményes ingatlan, mely önálló telken áll. Tekintettel arra, hogy az ingatlan üres, értékesítésére nyílt versenyeztetési eljárás lefolytatásával van lehetőség a tulajdonosi jogkör döntése alapján.

Az önkormányzat tulajdonában álló nem lakás céljára szolgáló helyiségek elidegenítésének feltételeiről szóló 23/2012. (V.22.) önkormányzati rendelet alábbi rendelkezései szerint:

***3. §****Helyiség elidegenítéséről 25 millió Ft forgalmi értékig a Gazdasági Bizottság, 25 millió Ft forgalmi érték felett a Képviselő-testület határoz.*

***4. §*** *(1) A helyiségek elidegenítése történhet*

1. *pályázat útján,*
2. *elidegenítésre történő kijelölés, valamint*
3. *a bérlő vásárlási szándékának bejelentése útján,*
4. *25 millió forint bruttó egyedi forgalmi érték alatt egyszeri sikertelen pályázati eljárás lefolytatása után, vételi szándéknyilatkozat alapján.*

***5. §*** *(1) Helyiség pályázat útján történő elidegenítése esetén a pályázati feltételekről az elidegenítésre kijelölés tekintetében döntéshozó Gazdasági Bizottság, vagy Képviselő-testület határoz.*

*(2)**Helyiség pályáztatás útján való elidegenítése esetén az önkormányzat mindenkor hatályos Versenyeztetési Szabályzatának rendelkezéseit kell – az e rendeletben szabályozott eltérésekkel, értelemszerűen – alkalmazni.*

Fentiekre tekintettel kérem a T. Bizottság állásfoglalását abban a kérdésben, hogy az ingatlan elidegenítése szándékában áll-e. Amennyiben a T. Bizottság úgy dönt, hogy az ingatlan elidegenítését támogatja, úgy megrendeljük az ingatlan piaci-forgalmi értékének megállapításához az értékbecslést és az elidegenítésre vonatkozó javaslatot – a forgalmi érték ismeretében – a tulajdonosi jogkör gyakorlója soron következő ülése elé terjesztjük.

Fentiekre tekintettel kérem a T. Bizottság döntését a határozati javaslatban foglaltakról.

**Határozati javaslat:**

I/1.) Budapest Főváros XX. Pesterzsébet Önkormányzata Képviselő-testületének Gazdasági Bizottsága úgy dönt, hogy **szándékában áll** pályázat útján elidegeníteni a Budapest XX. Kossuth Lajos u. 146. szám alatt található, 174090 helyrajzi számon nyilvántartott ingatlant.

I/2.) Budapest Főváros XX. Pesterzsébet Önkormányzata Képviselő-testületének Gazdasági Bizottsága úgy dönt, hogy **nem áll szándékában** pályázat útján elidegeníteni a Budapest XX. Kossuth Lajos u. 146. szám alatt található, 174090 helyrajzi számon nyilvántartott ingatlant.

II.) felkéri a Polgármestert, hogy az ingatlan piaci-forgalmi értékének megállapítása érdekében rendelje meg az ingatlan szakértői értékbecslését és a forgalmi érték ismeretében az ingatlan elidegenítése érdekében, a versenyeztetési eljárás megindítására vonatkozó javaslatot terjessze a tulajdonosi jogkör gyakorlójának soron következő ülése elé, és az egyéb szükséges intézkedéseket tegye meg.

Felelős: Csaszny Márton elnök

Határidő: 2018. május 30.

A határozati javaslat elfogadása egyszerű szótöbbséget igényel.

Előterjesztést készítette: Tóth Anita helyiséggazdálkodási ügyintéző

Budapest, 2018. április 11.

 Tisztelettel:

**Kernné dr. Kulcsár Dóra**

városgazdálkodási osztályvezető